Опет то исто (1858)
0001    Пију вино од Брда главари 
0002    У Морачи код бијеле цркве, 
0003    Међу њима двије војеводе, 
0004    Једно Миљан од Васојевића, 
0005    А друго је Церовић Новица, 
0006    Редом сједе, редом пију вино, 
0007    Вино служи Вишњић Милисаве 
0008    Десном руком а маштрапом златном, 
0009    Пошто су се вина напојили, 
0010    Одоше се фалити Брђани: 
0011    Неки рече: посјеко сам глава, 
0012    Неки једну, и неки четири, 
0013    Неки рече, пљен је доћерао, 
0014    Неки турску кулу развалио, 
0015    Неки турску булу заробио; 
0016    Сваки нешто од јунаштва каже. 
0017    Али сједе двије војеводе, 
0018    Они ништа ш њима не говоре. 
0019    Сиви соко Миљан војевода 
0020    Он у руке чибук држијаше, 
0021    А на чибук чело наслонио, 
0022    А низа њем сузе проливао, 
0023    И оваку ријеч бесједио: 
0024    "Не фал’те се, од Брда главари, 
0025    "Не фал’те се, не срамотите се, 
0026    "У нас нама ни јунаштва нема. 
0027    "Ево има три године дана 
0028    "Од како су Турци досадили 
0029    "Од крвава Колашина града, 
0030    "Стотину нам глава понијеше 
0031    "Баш од Куча и Васојевића 
0032    "И Пипера и Братоножића, 
0033    "А навише од вије Мораче. 
0034    "Сад нам капљу на Колашин главе. 
0035    "Нека јаде што нам учињеше, 
0036    "Но од књаза мене књига дође, 
0037    "Да устанем на ноге лагане, 
0038    "Да се дижем питомој нахији, 
0039    "Да искупим књажеву дацију. 
0040    "Ја сам књаза послушао дивно, 
0041    "И Ђорђију брата оправио 
0042    "У нахију у Шабан-агића, 
0043    "Те искупи књажеву дацију, 
0044    "Понио је у Васојевиће, 
0045    "Не дадоше Колашинци Турци, 
0046    "На друму ми брата дочекаше, 
0047    "Брата мога Вукова Ђорђију, 
0048    "На друму му главу откинуше, 
0049    "Мени тадај очи извадише, 
0050    "И противу књаза учињеше, 
0051    "И узеше књажеву дацију. 
0052    "Већ ви немам ни камена казат’. 
0053    "Ја не могох моје јаде трпјет’, 
0054    "Но се дигох пољу Цетињскоме, 
0055    "Питах књаза господара свога, 
0056    "Неће ли ми изум учињети, 
0057    "Не би л’ малу чету сакупио 
0058    "Или чету ил’ велику војску, 
0059    "Да ако бих брата осветио, 
0060    "На крваве Колашинце Турке, 
0061    "Који су много јада дали. 
0062    "Књаз ми не кће изун учињети, 
0063    "Но он мени тако говораше: 
0064    ""Сјед’, Миљане, на зло ударио! 
0065    ""Знаш, Миљане, јес’ ли разумио, 
0066    ""Кренуо сам министаре царске, 
0067    ""И консуле од све седам краља, 
0068    ""Па да иду уз Херцеговину, 
0069    ""Да утврде Иван-беговину 
0070    ""Немој чету покупити малу, 
0071    ""Немој земљу узмутити турску, 
0072    ""Јер су Турци давуџије тешке 
0073    ""Могу Турци мазар учинити, 
0074    ""Оправити у Стамбол султану, 
0075    ""Па ме султан хоће опанути, 
0076    ""Мој Миљане, у седам краљева, 
0077    ""И поврнут’ министаре царске, 
0078    ""И косуле од седам краљева, 
0079    ""Па бих главу теби посјекао."" 
0080    Тадај Миљан сузе пролијева: 
0081    "А да што ћу, од Брда главари, 
0082    "Учинити што ћу од живота?" 
0083    Сваки мучи, ништа не говори. 
0084    Кад то зачу Вишњић Милисаве, 
0085    Злаћану је чашу потурио, 
0086    Капу своју под пазуо бачи, 
0087    И овако њима бесјеђаше: 
0088    "Је ли мајка родила јунака 
0089    "У овије двадест поглавара 
0090    "Да окупе војску без изума, 
0091    "Без изума нашег господара?" 
0092    Кад га чуше од Брда главари, 
0093    Сваки ћути, ништа не говори. 
0094    Доцкан рече Церовић Новица: 
0095    "Ха несреће, од Брда главари, 
0096    "Зар главара нема никојега 
0097    "Који смије покупити војску 
0098    "Без изума нашег господара? 
0099    "Послушајте мене Церовића, 
0100    "Ја ћу, рече, кабајет теглити 
0101    "Од нашега славног господара; 
0102    "Ако ико буде умирати, 
0103    "Умријеће зато Церовићу. 
0104    "Него, браћо, ви ме послушајте." 
0105    Тадер скочи војвода Миљане, 
0106    Те Новицу у лице пољуби: 
0107    "Теби фала, мој соколе сиви, 
0108    "Теби фала на твојој работи, 
0109    "Ми ћемо те, брате, послушати." 
0110    Тадај рече Церовић Новица: 
0111    "Ха соколе, војвода Миљане, 
0112    "Па кад дођеш танкој твојој кули, 
0113    "Немој сјеђет’, немој дангубити, 
0114    "Него хитро ситну књигу пиши, 
0115    "Отправи је питомој нахији, 
0116    "А на руке капетан-Захари, 
0117    "Нека купи од нахије војску, 
0118    "Нек је води преко Бјеласице, 
0119    "Нек удари на бијеле овце. 
0120    "И куми га Богом истинијем, 
0121    "Да не бјежи натраг у нахију, 
0122    "Но кад прими плијен са планине, 
0123    "Нека иде Колашину граду. 
0124    "А ти чујеш, војвода Миљане, 
0125    "Купи Куче и Васојевиће, 
0126    "Себи зови и Братоножиће, 
0127    "Па окупи војску на гомилу, 
0128    "Па хајд’ шњима Колашину граду, 
0129    "Те на граду шњоме ударите 
0130    "У сриједу пред светог Илију. 
0131    "А ти брате, Петре Вујачићу, 
0132    "Капетане од Мораче Доње, 
0133    "Пиши књигу у камена Ровца, 
0134    "Нек ти војска од Роваца дође, 
0135    "Од Роваца и Мораче Доње, 
0136    "Па удари на Липово шњоме, 
0137    "И опали Бабљак и Дријенак 
0138    "И крваве Пепића чардаке. 
0139    "А знаш, Петре, кад ћеш ударити? - 
0140    "У сриједу пред светог Илију, 
0141    "И понеси шибе убојите, 
0142    "И велике црквене машкуле. 
0143    "Па пошто би зору опазио 
0144    "Онда шибе убојите пали, 
0145    "И велике црквене машкуле, 
0146    "Нека чују свеколике војске, 
0147    "Кад чујемо, да се не издамо, 
0148    "Но једанак да их ударимо 
0149    "Сви на Турке, на наше крвнике, 
0150    "Који су нам силна јада дали." 
0151    Скочи соко Петар капетане: 
0152    "Теби фала, Церовић-Новица, 
0153    "Који си ме свјетовао дивно, 
0154    "И ја ћу чисто послушати," 
0155    Тадер рече Церовић Новица: 
0156    "Не бојте се, моји соколови, 
0157    "Ја ћу за то књазу одговорит’, 
0158    "Узјахаћу на дората мога, 
0159    "Ја ћу ићи у Тушини кули, 
0160    "И отален ситне књиге писат’; 
0161    "И к себи ћу војску прикупљиват’; 
0162    "Шњом удрити на седам катуна. 
0163    "Ђегође има доброга Турчина, 
0164    "Коме баста убит’ каурина 
0165    "И с каура главу уграбити, 
0166    "Сваки Турчин стоји на катуну. 
0167    "Ја ћу на њих, браћо, ударити, 
0168    "И катуна седам похарату, 
0169    "И с Турака главе пограбити. 
0170    "Ја ћу с војском на Липово сићи, 
0171    "На зелену пољу Хусовића. 
0172    "Онде, браћо, да се састанемо, 
0173    "Нека наша отпочине војска." 
0174    То рекоше, на ноге усташе, 
0175    Оде Миљан у Васојевиће, 
0176    Како дође у Васојевиће, 
0177    Он је ситну књигу накитио, 
0178    Оправи је питомој нахији 
0179    А на руке капетан-Захариј’: 
0180    "Мио брате, капетан Захар’је! 
0181    "Хитро купи од нахије војску, 
0182    "Војску води преко Бјеласице, 
0183    "Шњом удари на турске катуне, 
0184    "Те прифати плијен са планине. 
0185    "Немој бјежат’ натраг са планине, 
0186    "Но напријед Колашину граду, 
0187    "Тун’ ћеш брзо и Миљана наћи, 
0188    "Ђе је на град с војском ударио." 
0189    Кад је ову књигу оправио, 
0190    Ондај друге књиге разашиље, 
0191    Ал’ низ Куче и Васојевиће, 
0192    Себи зове и Братоножиће. 
0193    Сиви соко војвода Миљане 
0194    Скупи војске дванаест стотина. 
0195    То разум’је Церовић Новица, 
0196    Ђе се војска српска окупила, 
0197    Па узјаха на дората свога, 
0198    Коња гони уз Морачу Горњу, 
0199    Док изиде зелену Јаворју, 
0200    Онђе зелен шатор разапео, 
0201    Па отолен ситне књиге пише. 
0202    Прву књигу у Бјелопавлиће, 
0203    На војводу Мата Радовића: 
0204    "Купи војску од Бјелопавлића, 
0205    "Хајде брже зелену Јаворју." 
0206    А кад ону књигу оправио, 
0207    Он је другу књигу направио, 
0208    Оправи је пиперској планини 
0209    На сокола Савовић-Милоша: 
0210    "Купи љуту војску од Пипера, 
0211    "Хајде шњима зелену Јаворју 
0212    Па кад ону књигу оправио, 
0213    И трећу је књигу накитио, 
0214    Оправи је у питомој Жупи 
0215    А на руке капетан-Јовану: 
0216    "О Јоване, српски капетане! 
0217    "Купи војску по питомој Жупи, 
0218    "Изведи их напрема Никшића, 
0219    "Одовуд се Брда окупила, 
0220    "Иде војска на Колашин љути, 
0221    "Па се бојим муке од грађана, 
0222    "Грађани су љути крајичници, 
0223    "Пак ће Турци за то разумјети, 
0224    ”И на нас ће одмах ударити, 
0225    "Но нек ти је на искупу војска, 
0226    "Па ми стражу чувај од грађана, 
0227    "Да ми с краја не учини квара." 
0228    Па кад ону књигу оправио, 
0229    Ону посла, и четврту пише, 
0230    И шаље је у Бијелу Горњу 
0231    А на руке капетану Јову: 
0232    "Покупи ми Бијељане момке 
0233    "Хајде шњима бијелу Јаворју." 
0234    А кад ситне књиге растурио, 
0235    Књиге му се по часу стигоше, 
0236    А Срби се на ноге дигоше; 
0237    Како коју књигу направљао, 
0238    Тако редом војска долазила. 
0239    Мало стао Церовић Новица, 
0240    Мало стао, много не трајао, 
0241    Ал’ ето ти Мата Радовића 
0242    На његова вранца огњевита, 
0243    А за њиме војска убојита, 
0244    Докле војска у Јаворје дође, 
0245    Сви сједоше у отпочинуше; 
0246    Ал’ ето ти Савовић-Милоша 
0247    Су његово три стотин’ војника, 
0248    Све Пипера љутог убојника, 
0249    Докле војска у Јаворје дође, 
0250    Сви сједоше и отпочинуше; 
0251    Док ево ти капетана Јова, 
0252    И он дође и доведе војску, 
0253    Кад дођоше, сви отпочинуше; 
0254    Ал’ ево ти Сава капетана 
0255    Од Сировца мјеста крвавога 
0256    И за њиме шес’ стотин војника. 
0257    Кад се српска војска окупила, 
0258    И од труда мало починула, 
0259    Ондај рече Церовић Новица: 
0260    "Дижимо се, моји соколови, 
0261    "Вријеме је нама путовати, 
0262    "Да идемо с војском кроз планину, 
0263    "Е ће сјутра удрити Брђани 
0264    "На крваву Колашину граду, 
0265    "Моја браћо, да их не издамо, 
0266    "Него сјутра да их ударимо." 
0267    Па отален на ноге скочише, 
0268    Уз планину војску поведоше, 
0269    Сињавину здраво пријеђоше, 
0270    Примише се Врха Јабланова. 
0271    Ту Новица уставио војску, 
0272    И оваку ријеч бесједио: 
0273    "Стан’те, браћо, да отпочинемо, 
0274    "Ко је гладан, љеба заложите, 
0275    "Ко је жедан, воде се напијте, 
0276    "Ко је трудан, санак боравите, 
0277    "Е смо пришли до катуна близу, 
0278    "Па кад бисмо зору опазили, 
0279    "Ондај, браћо, да се наредите, 
0280    "Да на Турке сложно ударимо, 
0281    "А ја ћу ви на стражу сиђети." 
0282    Послуша га војска сваколика, 
0283    Ту сједоше и отпочинуше, 
0284    А Новица на брдо стојаше, 
0285    Те слушаше шибе убојите. 
0286    Док пукоше шибе на Јасење, 
0287    А то чула наша српска војска, 
0288    Пак удари капетан Захарије, 
0289    А силни га Турци дочекаше, 
0290    Побише се огњем из пушака. 
0291    Ту Захариј’ добра срећа била, 
0292    Натраг Турке повратише грдно, 
0293    Четрдес’т их глава откинуше, 
0294    И стотину роба заробише, 
0295    И велики плијен прифатише. 
0296    Па почеше Колашинци Турци 
0297    Један другог братски дозивати 
0298    Да се дижу на ноге лагане, 
0299    И да Турци у поћеру крену. 
0300    Таман ћаху на ноге устати, 
0301    Но их веља мука притиснула, 
0302    Удари их Миљан војевода 
0303    На крвава Колашина града. 
0304    Тек је Миљан с војском урадио, 
0305    Много их је јада учинио, 
0306    Три махале њима изгорио, 
0307    И крвава града саломио, 
0308    Сто и шесет глава посјекао, 
0309    Три стотине роба заробио. 
0310    Докле Миљан до џамије дође, 
0311    Ђе бијаху серашћери Турци 
0312    Себе тврдо у њој затворили, 
0313    Себе бране огњем из пушака. 
0314    Виче Миљан жестоке Брђане: 
0315    "Ха напријед, моји соколови, 
0316    "На џамију јуриш учините 
0317    "Нећемо л’ јој врата саломити 
0318    "И исклати по џамији Турке." 
0319    Како чуше жестоки Брђани, 
0320    Како чуше, јуриш учинише. 
0321    А пред њима Миљан војевода 
0322    На својега хитрога ђогина, 
0323    Догнао га џамији на врата, 
0324    Па у врата ногом ударио, 
0325    Од џамије врата саломио. 
0326    Кад виђеше серашћери Турци, 
0327    На Миљана огањ оборише, 
0328    И Миљану рана зададоше. 
0329    Докле Миљан паде на кољену, 
0330    И кликује из грла бијела: 
0331    "Не бојте се, крвави Брђани, 
0332    "Ја нијесам, браћо, погинуо, 
0333    "Него мале ране задобио, 
0334    "Од рана ми ништа бити неће." 
0335    Кад то чуше жестоки Брђани, 
0336    Ондај они јуриш учинише, 
0337    За остра се ножа прифатише, 
0338    И к Турцима јуриш учинише, 
0339    Па поклаше по џамији Турке, 
0340    Серашћера шесет и четири. 
0341    Када зачу Петар капетане, 
0342    Он удари с војском на Липово, 
0343    И опали Бабљак и Дријенак, 
0344    И крваве Пепића чардаке. 
0345    То разумје Церовић Новица, 
0346    Па удари на седам катуна. 
0347    Како дође те удари с војском, 
0348    Опали их зграде и оборе, 
0349    Јадне Турке преда се узеше, 
0350    Доста их штете нанијео: 
0351    Сто четрдес’т глава откинуо, 
0352    Три стотине роба заробио, 
0353    И велики плијен шићарио. 
0354    Похараше крвавога града, 
0355    Што је њима многа дао јада, 
0356    Исјекоше крајичнике Турке 
0357    Колашинске и с других крајева, 
0358    Па отолен на Липово пође. 
0359    Када сиђе на Липово војска, 
0360    Ту је трудну војску уставио. 
0361    Док ево ти Петра капетана, 
0362    Носи пошту што је учинио, 
0363    Турске главе што је посјекао, 
0364    И робова што је заробио. 
0365    Гледа често Церовић Новица, 
0366    Кад ће виђет’ војводу Миљана, 
0367    Кад ће доћи с Колашина града, 
0368    Да му каже Миљан војевода, 
0369    Колико је глава откинуо, 
0370    И кол’ко је роба заробио. 
0371    Док ето ти војводе Миљана, 
0372    Миљан дође Церовић-Новици, 
0373    И братски се они ижљубише, 
0374    Питаше се за мир и за здравље, 
0375    Каза Миљан храбром Церовићу 
0376    Да је роба триста заробио, 
0377    Сто шездесет глава посјекао, 
0378    И сувише шездесет Турака 
0379    Што пос’јече у затвор џамији, 
0380    Ал’ ето ти капетан Захар’је, 
0381    И он дође међу војводама, 
0382    Одмах каза шта је учинио, 
0383    Колико је роба заробио, 
0384    И турачких глава откинуо. 
0385    Тун’ весеље брацко учињеше, 
0386    И поштења своја изказаше, 
0387    Па отолен на ноге скочише, 
0388    Милостивом Богу захвалише, 
0389    Сваки пође дома певајући, 
0390    Певајући и пушке мећући, 
0391    Све за здравље свога господара, 
0392    Господара Петровића књаза. 

Српске епске народне песме